Document ID: 32007R1473

UREDBA KOMISIJE (ES) št. 1473/2007
z dne 13. decembra 2007
o prehodnem ukrepu v zvezi z obdelavo stranskih proizvodov pri proizvodnji vina, določeno z Uredbo Sveta (ES) št. 1493/1999, za vinsko leto 2007/2008 v Bolgariji
KOMISIJA EVROPSKIH SKUPNOSTI JE -
ob upoštevanju Pogodbe o pristopu Bolgarije in Romunije,
ob upoštevanju Akta o pristopu Bolgarije in Romunije in zlasti prvega pododstavka člena 41,
ob upoštevanju naslednjega:
(1)
V skladu s členom 27(3) Uredbe Sveta (ES) št. 1493/1999 z dne 17. maja 1999 o skupni ureditvi trga za vino (1) se od vsake fizične ali pravne osebe ali skupine oseb, ki proizvaja vino, zahteva, da v destilacijo dobavi vse stranske proizvode, ki nastanejo pri proizvodnji vina. Od pristopa Bolgarije k Skupnosti 1. januarja 2007 ta obveznost velja tudi za proizvajalce vina v tej državi članici, čeprav ta praksa v Bolgariji ni običajna.
(2)
V Uredbi Komisije (ES) št. 1623/2000 (2) so določena pravila za izvajanje te obveznosti destilacije, v njenem členu 49 pa nekatere možnosti odstopanja.
(3)
Čeprav je Bolgarija že sprejela ukrepe, zmogljivosti destilarn v tej državi članici očitno še vedno ne zadoščajo za destilacijo vseh stranskih proizvodov. Bolgariji je zato treba dovoliti, da izključi določene kategorije proizvajalcev iz obveznosti destilacije stranskih proizvodov, ki nastanejo pri proizvodnji vina.
(4)
Da se omogoči uporaba odstopanja, odobrenega Bolgariji, v celotnem vinskem letu, se ta uredba začne uporabljati od 1. avgusta 2007.
(5)
Ukrepi, predvideni s to uredbo, so v skladu z mnenjem Upravljalnega odbora za vino -
SPREJELA NASLEDNJO UREDBO:
Člen 1
Z odstopanjem od člena 49(4)(a) Uredbe (ES) št. 1623/2000 lahko Bolgarija za vinsko leto 2007/2008 predvidi, da lahko proizvajalci, ki v svojih prostorih proizvedejo največ 7 500 hl, izpolnijo obveznost dobave stranskih proizvodov v destilacijo z odstranitvijo teh proizvodov pod nadzorom.
Člen 2
Ta uredba začne veljati na dan objave v Uradnem listu Evropske unije.
Uporablja se od 1. avgusta 2007.
Ta uredba je v celoti zavezujoča in se neposredno uporablja v vseh državah članicah.
V Bruslju, 13. decembra 2007

Labels: 18
17
15
6